CELEX: 62010CN0551
Language: el
Date: 2010-11-25 00:00:00
Title: Υπόθεση C-551/10 P: Αναίρεση που άσκησε στις 25 Νοεμβρίου 2010 η Éditions Odile Jacob SAS κατά της αποφάσεως που εξέδωσε το Γενικό Δικαστήριο (έκτο τμήμα) στις 13 Σεπτεμβρίου 2010 στην υπόθεση T-279/04, Éditions Jacob κατά Επιτροπής

12.2.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 46/4
            
         Αναίρεση που άσκησε στις 25 Νοεμβρίου 2010 η Éditions Odile Jacob SAS κατά της αποφάσεως που εξέδωσε το Γενικό Δικαστήριο (έκτο τμήμα) στις 13 Σεπτεμβρίου 2010 στην υπόθεση T-279/04, Éditions Jacob κατά Επιτροπής
   (Υπόθεση C-551/10 P)
   2011/C 46/06
   Γλώσσα διαδικασίας: η γαλλική
   
      Διάδικοι
   
   
      Αναιρεσείουσα: Éditions Odile Jacob SAS (εκπρόσωποι: O. Fréget, M. Struys, M. Potel-Saville και L. Eskenazi, avocats)
   
      Αντίδικοι κατ’ αναίρεση: Ευρωπαϊκή Επιτροπή, Lagardère SCA
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση του Γενικού Δικαστηρίου, της 13ης Σεπτεμβρίου 2010, στην υπόθεση Τ-279/04, Éditions Odile Jacob SAS κατά Επιτροπής, με την οποία απορρίφθηκε η προσφυγή της Odile Jacob, και
            
         
               —
            
            
               να καταδικάσει την Επιτροπή στα δικαστικά έξοδα, συμπεριλαμβανομένων των εξόδων στα οποία καταδικάστηκε η Odile Jacob πρωτοδίκως, καθώς και των εξόδων της στο πλαίσιο της παρούσας αιτήσεως αναιρέσεως.
            
         
      Λόγοι αναιρέσεως και κύρια επιχειρήματα
   
   Η αναιρεσείουσα προβάλλει τέσσερις λόγους προς στήριξη της αιτήσεως αναιρέσεως.
   Με τον πρώτο λόγο αναιρέσεως, η Éditions Odile Jacob επισημαίνει σφάλμα εφαρμογής της έννοιας της συγκεντρώσεως κατά τον κανονισμό 4064/98 (1) και εσφαλμένο νομικό χαρακτηρισμό της πράξεως παρένθετης αποκτήσεως στοιχείων του ενεργητικού, κατά παράβαση των συναφών κριτηρίων για την εκτίμηση του ελέγχου κατά το άρθρο 3, παράγραφος 3, του κανονισμού 4064/89. Πρώτον, απομονώνοντας την πράξη παρένθετης αποκτήσεως στοιχείων του ενεργητικού, με την οποία η Natexis Banques Populaires (NBP) ενήργησε ως παρένθετος αγοραστής της Vivendi Universal Publishing, από τη νομική κατασκευή που κατέληξε στην απόκτηση του ελέγχου της VUP από τη Lagardère, το Γενικό Δικαστήριο αγνόησε τον γενικό σκοπό του ελέγχου των συγκεντρώσεων που συνίσταται στη διαπίστωση της οικονομικής πραγματικότητας που υποκρύπτεται πίσω από ένα σύνολο οικονομικών πράξεων. Ενεργώντας κατά τον τρόπο αυτόν, το Γενικό Δικαστήριο όχι μόνο δημιούργησε μια νέα εξαίρεση από τον κανονισμό 4064/89, που επιτρέπει στις πράξεις παρένθετης αποκτήσεως στοιχείων του ενεργητικού, οποιαδήποτε και αν είναι η επιχείρηση-όχημα μέσω της οποίας μεταβιβάζονται τα προς εκχώρηση στοιχεία του ενεργητικού, να εκφεύγουν του ελέγχου των συγκεντρώσεων, αλλά και στέρησε στο άρθρο 3, παράγραφος 5, στοιχείο α', του εν λόγω κανονισμού την πρακτική αποτελεσματικότητά του.
   Δεύτερον, αποκλείοντας τον χαρακτηρισμό της πράξεως ως παρένθετης αποκτήσεως στοιχείων του ενεργητικού κατά το άρθρο 3, παράγραφος 5, στοιχείο α', του κανονισμού 4064/89, το Γενικό Δικαστήριο προέβη, εν πάση περιπτώσει, σε εσφαλμένη και μη πλήρη εφαρμογή του άρθρου 3, παράγραφος 3, του κανονισμού αυτού, περιοριζόμενη σε ανάγνωση μόνον των συμβατικών στοιχείων που διαμόρφωσαν την επίμαχη πράξη.
   Με τον δεύτερο λόγο αναιρέσεως, η αναιρεσείουσα καταγγέλλει νομική πλάνη, καθόσον το Γενικό Δικαστήριο δεν άντλησε τις έννομες συνέπειες των διαδικαστικών παρατυπιών της Επιτροπής. Μη ασκώντας κανένα έλεγχο στις παραβάσεις αυτές του κανονισμού 4064/89, συνιστάμενες, ιδίως, στην παράβαση της υποχρεώσεως αναστολής, στην απουσία κοινοποιήσεως δυνάμενης να θεμελιώσει την αρμοδιότητα της Επιτροπής και στην απάτη με την φαινομενική υποκατάσταση του αγοραστή, το Γενικό Δικαστήριο επικύρωσε μια παράβαση νόμου, η οποία μπορεί να εξομοιωθεί προς κατάχρηση εξουσίας εκ μέρους της Επιτροπής.
   Με τον τρίτο λόγο αναιρέσεως, η Éditions Odile Jacob επικαλείται νομική πλάνη στην οποία υπέπεσε το Γενικό Δικαστήριο παραλείποντας να κηρύξει άκυρη την απόφαση της Επιτροπής λόγω παραβάσεως ουσιώδους τύπου. Με τον λόγο αυτό η αναιρεσείουσα αναφέρεται ειδικότερα στην έλλειψη αιτιολογίας σχετικά με τον χαρακτηρισμό της επίμαχης πράξεως και τη δυνατότητα εφαρμογής του άρθρου 3, παράγραφος 5, στοιχείο α', του κανονισμού 4064/89 σε ένα μέρος της πράξεως αυτής και καταγγέλλει παραβίαση των αρχών της ισότητας, της ασφάλειας δικαίου και της προστασίας της δικαιολογημένης εμπιστοσύνης.
   Με τον τέταρτο και τελευταίο λόγο αναιρέσεως, η αναιρεσείουσα καταγγέλλει τα νομικά σφάλματα και τα πρόδηλα σφάλματα εκτιμήσεως στα οποία υπέπεσε το Γενικό Δικαστήριο μη εφαρμόζοντας τα κατάλληλα νομικά κριτήρια προς εκτίμηση της δημιουργίας ή της ενισχύσεως δεσπόζουσας θέσεως και της καταλληλότητας των δεσμεύσεων σε σχέση προς τις διαπιστώσεις στις οποίες προέβη η Επιτροπή.
   
      (1)  Κανονισμός (ΕΟΚ) 4064/89 του Συμβουλίου, της 21ης Δεκεμβρίου 1989, για τον έλεγχο των συγκεντρώσεων μεταξύ επιχειρήσεων (ΕΕ L 395, σ. 1).